༈ན་མོ་བཛྲ་བྷཻ་ར་ཝཱ་ཡ།  བཅོམ་ལྡན་འདས་དཔལ་རྡོ་རྗེ་འཇིགས་བྱེད་ཆེན་པོའི་བསྐྱེད་རྫོགས་ཀྱི་ཁྲིད་གཏོང་སྐབས་བླ་མ་ལ་མཆོད་པ་ཇི་ལྟར་བྱེད་པའི་རིམ་པ་ནི།  བདག་བསྐྱེད་སྔོན་དུ་བཏང་།  ནང་མཆོད་དང་མཆོད་པ་གཏོར་མ་རྣམས་བྱིན་གྱིས་བརླབས།  ཧྲཱིཿཥྚྲཱིཿས་བསངས།  སྭ་བྷཱ་ཝས་སྟོང་པར་སྦྱངས།  སྟོང་པའི་ངང་ལས་སྐད་ཅིག་གིས་རྡོ་རྗེའི་ས་གཞི་རྭ་བ་གུར་བླ་བྲེ་མེ་རི་དང་བཅས་པའི་དབུས་སུ་གནས་ཁང་འདི་ཉིད་ཾ་ལས་ཐར་པ་ཆེན་པོའི་གཞལ་ཡས་ཁང་གྲུ་བཞི།  སྒོ་བཞི།  རྟ་བབས་བཞི་དང་བཅས་(༥)པ་མཚན་ཉིད་ཐམས་ཅད་ཡོངས་སུ་རྫོགས་པའི་དབུས་སུ་སེངྒེས་བཏེག་པའི་རིན་པོ་ཆེའི་ཁྲིའི་སྟེང་དུ་སྣ་ཚོགས་པད་ཟླ་ཉི་མའི་དཀྱིལ་འཁོར་གྱི་གདན་ལ་དྲིན་ཅན་རྩ་བའི་བླ་མ་དཔལ་རྡོ་རྗེ་འཇིགས་བྱེད་སྐུ་མདོག་མཐིང་ནག། ཅེས་པ་ནས།  མེ་དཔུང་རབ་ཏུ་འབར་བའི་ཀློང་དཀྱིལ་ན་བཞུགས་པ།  དམ་ཚིག་སེམས་དཔའི་ཐུགས་ཀར་ཟླ་གདན་ལ།  ། ཞེས་པ་ནས།  འོད་ཟེར་ལྔ་འཕྲོ་བ།  དེའི་པང་ན་ཞེས་པ་ནས་མིའི་ཐོད་པ་བདུད་རྩིས་གང་བ་བཞིར་གྱུར།  ཅེས་པའི་བར་དང་།  ཕྱིའི་ཤར་དུ་ཞེས་སོགས་ཕྱོགས་སྐྱོང་བསྐྱེད།  དེ་ནས་གཙོ་འཁོར་ཐམས་ཅད་ཀྱི་མིག་གཉིས་སུ་ཞེས་སོགས་དང་སྐྱེ་མཆེད་དང་སྐུ་གསུང་ཐུགས་བྱིན་རླབས།  ཡེ་ཤེས་པ་དགུག་གཞུག། དབང་བསྐུར་རྒྱས་བཏབ་སོགས་བཅུ་གསུམ་མ་སོར་བཞག་གི་རྗེས་སུ།  དག་ཅིང་དྲི་མེད་ཡིད་འོང་བའི།  ། ཞེས་པ་ནས།  རེག་བྱ་འབུལ་བའི་བར་སྔགས་དང་བཅས་ནས་བྱེད།  ནང་མཆོད་ཕུལ་ཏེ་འཇམ་དཔལ་གསེར་མདོག་མས་བསྟོད།  ཧཱུཾ་འཇིག་རྟེན་ལས་འདས་པའི་ཞེས་སོགས་ལྗགས་བྱིན་གྱིས་བརླབས་ཏེ་འདས་པའི་གཏོར་མ་འབུལ།  མཆོད་པ་ནང་མཆོད་དང་བཅས་པ་ཕུལ་ཟིན་ནས་བསྟོད་པ་མདོར་བསྡུས་ཤིག་བྱས།  ཕྱོགས་སྐྱོང་ལའང་གཏོར་མ་གཞུང་བཞིན་ཕུལ།  ཡིག་བརྒྱ་བཟླས།  ལས་གཤིན་གྱི་གཏོར་འབུལ་ལ་ཡང་འགྲེལ་གཏོར་གྱི་སྐབས་བཞིན་བྱ།  དེ་ནས་ཆོས་ཞུ་བའི་མཎྜལ་ཕུལ།  བླ་མས་བླ་བརྒྱུད་བསྐུལ་ནས།  ཆོས་བཤད་པ་ལ་འཇུག༈སྒྱུ་ལུས་མཆོད་པའི་སྐབས་སུ་གཞན་གོང་དང་འདྲ་བ་ལ་མཎྜལ་གྱི་མཇུག་ཏུ།  ཁོང་སྟོང་ཁྱོད་ཀྱི་སྐུ་ལ་མེད།  ། ཤ་དང་རུས་པ་ཁྲག་ཀྱང་མེད།  ། ནམ་མཁའ་ལ་ནི་འཇའ་ཚོན་ལྟར།  ། ཁྱོད་ཀྱི་སྐུ་ནི་སྟོན་པར་མཛད།  ། སྐུ་ལ་སྙུན་མེད་མི་གཙང་མེད།  ། བཀྲེས་དང་སྐོམ་པ་འབྱུང་མེད་ཀྱང་།  ། ཁྱོད་ནི་འཇིག་རྟེན་རྗེས་འཇུག་ཕྱིར།  ། འཇིག་རྟེན་བྱ་བ་སྟོན་པར་མཛད།  ། ཆུ་ཟླ་བཞིན་དུ་བཟུང་དུ་མེད།  ། ཆོས་རྣམས་ཀུན་ལ་གནས་པ་མེད།  ། ང་རྒྱལ་མེད་ཅིང་རྨོངས་མི་མངའ།  ། དམིགས་མེད་ཁྱོད་ལ་ཕྱག་འཚལ་ལོ།  ། གཤེགས་དང་བཞུགས་དང་དེ་བཞིན་གཟིམས།  ། སྤྱོད་ལམ་དག་ནི་ཐམས་ཅད་དུ།  ། ཁྱོད་ནི་རྟག་ཏུ་མཉམ་འཇོག་པ།  ། དམིགས་མེད་ཁྱོད་ལ་ཕྱག་འཚལ་ལོ།  ། སྒྱུ་མ་ལྟ་བུའི་ཏིང་འཛིན་གྱིས།  ། རྫུ་འཕྲུལ་ཆེ་ལ་རྣམ་སྤྲུལ་ཞིང་།  ། སྣ་ཚོགས་མིན་ལ་སྙོམས་འཇུག་པ།  ། དམིགས་མེད་ཁྱོད་ལ་ཕྱག་འཚལ་ལོ་ཞེས།  སྒྱུ་ལུས་ཀྱི་བསྟོད་པས་བསྟོད་ནས།  ཀུན་མཁྱེན་ཡེ་ཤེས་ཕུང་པོ་ཅན།  ། སྲིད་པའི་འཁོར་ལོ་རྣམ་འཇོམས་པ།  ། དེ་རིང་བཤད་པའི་རིན་ཆེན་གཏེར།  ། གཙོ་བོས་བདག་ལ་བཀའ་དྲིན་སྩོལ།  ། ཁྱོད་ཞབས་པདྨོ་སྤངས་ནས་ནི།  ། གཙོ་བོ་གཞན་ན་སྐྱབས་མ་མཆིས།  ། འགྲོ་བའི་དཔའ་བོ་ཐུབ་ཆེན་གྱིས།  ། དེ་བས་བློ་མཆོག་སྣང་བར་མཛོད།  ། ཅེས་པས་གསོལ་བ་བཏབ།  དེ་ནས་སྒྱུ་ལུས་ཀྱི་གདམས་པ་འབོགས་པ་ཡིན་ཅིང་།  ཉིན་གཞན་རྣམས་ལ་སློབ་དཔོན་གྱིས་ཤེར་སྙིང་།  རྡོར་སེམས་སྒོམ་བཟླས།  མཆོད་གཏོར་བྱིན་རླབས་རྣམས་བྱས་རྗེས།  རང་གི་ཐུགས་ཀའི་ཧཱུཾ་ལས་འོད་ཟེར་འཕྲོས།  རང་བཞིན་གྱི་གནས་ནས་དཔལ་རྡོ་རྗེ་འཇིགས་བྱེད་ལྷ་བཅུ་གསུམ་གྱི་ཡེ་ཤེས་པའི་རྟེན་དང་བརྟེན་པར་བཅས་པ་མདུན་གྱི་ནམ་མཁར་སྤྱན་དྲངས།  ཕྱིར་འབྲང་གི་བགེགས་(༦)བསྐྲད།  ཧྲཱིཿཥྚྲཱིཿཧ་སོགས་ཀྱིས་མཆོད།  ཨོཾ་ཧྲཱིཿཥྚྲཱིཿཝི་ཀྲི་ཏཱ་ན་ན་ཞེས་སོགས་ཕྱོགས་སྐྱོང་བསྐྱེད་ཆོག་བྱ།  ལྗགས་བྱིན་གྱིས་བརླབས་ནས་གཏོར་མ་ཕུལ།  མཆོད་པ་དང་ནང་མཆོད་ཕུལ།  བསྟོད་པས་བསྟོད།  ཕྱོགས་སྐྱོང་ལ་གཏོར་མ་ཕུལ་ནས་ལས་གཤིན་ལའང་མཆོད་གཏོར་མདོར་བསྡུས་གོང་བཞིན་བྱས།  མཎྜལ་ཕུལ་ནས་བླ་བརྒྱུད་བསྐུལ་ཏེ་ཆོས་འཆད་པ་ལ་འཇུག་པར་བྱའོ།  ། ཞེས་པ་འདི་ནིྋཤཱཀྱའི་དགེ་སློང་རྡོ་རྗེ་འཛིན་པ་བློ་བཟང་དཔལ་ལྡན་ཡེ་ཤེས་ཀྱིས་སྦྱར་བའོ། །  ། །